  Виталий Пронин УдГУ-ысь лингвистикая лабораториын ужасьёс лэсьто ӟуч асэстэм кылъёсъя историко-хронологической словарь. Шедьтэмын 3 сюрслэсь трос ожен герӟаськем кылъёс. Нырысетӥез - пукыӵ - 1730-тӥ арын гожтыса кельтэмын, нош берпуметӥез - беспилотник - 2015-тӥ арын «Удмурт дунне» газетлэн 20-тӥ южтолэзе потэм номераз печатламын.  Пётр I дорысен Солдат, салдат, лекрут, казарма - войнаен герӟаськем ӟуч кылъёс удмурт кылэ пырыны кутскизы Пётр I кивалтон вакытэ, ӵапак соку удмуртъёсты армие басьтылыны ӧдъязы. Революцилэсь азьвыл удмурт кылын текстъёс ӧжыт печатламын, 1730-тӥ арысен 1913-тӥ арозь военной темаен герӟаськем 106 кыл гинэ шедиз. Соос пӧлысь 8-эз - удмурт кылъёс, нош 2-ез - бигер асэстэмъёс. Удмуртъёсыз пӧлы пыро пукыӵ но солэсь люкетъёссэ нимась кылъёс: вуж, ньӧл. Бигер кылысь асэстэмын туп (пушка) но дары (порох). Туж тунсыко 1775-тӥ арын потэм удмурт грамматикае гожтыса кельтэм туп кыл. Ӟуч пушка нырысетӥзэ 1888-тӥ арын гинэ пумиське, со бӧрсьы пушкалэн мукет нимъёсыз пусъемын ӧвӧл. Туп кылэз вераськоназы куто вал, дыр, бигер кылэз тодӥсь Казанской семинариын дышетскись удмурт пиос.Удмурт кылэ пыриллям ӟуч пищаль кыллэсь пыӵал но самопаллэсь - санапал. Пыӵал вӧлмемын лымшор удмуртъёс пӧлын, нырысетӥзэ со пумиське 1775-тӥ арын Санкт-Петербургын печатлам удмурт грамматикаын, нош санапал гожтэмын 1785-тӥ арын З. Кротовлэн уйпал удмуртъёс дорын лэсьтэм словаряз. Уйпал удмуртъёс, лымшор удмуртъёс сярысь, ӟучъёсын ог 3 даурлы вазьгес пумиськизы. Со вакытэ ӟучъёслэн ыбылӥськон арберизы вашкала самопал вал. Иван Грозныйлэн ожгарчиосыз Казань котырын улӥсь калыкъёс доры пищален лыктӥзы, со дырысен лымшор удмуртъёслэн вераськоназы пыӵал кыл пыриз. Герман ож1914-тӥ арын пуроме герман ож. Фронтын трос ыштонъёсын валче Россиысь правительство басьтӥське пичи калыкъёс пӧлын валэктон уж ортчытон борды. 1915-тӥ арын А. Чернявский губернаторлэн указэзъя но П. Глезденёв священниклэн кичӧлтэмезъя Ватка карын «Войнаысь ивор» газет потыны кутске. Та вакытэ удмуртъёс газетлэн бамъёсысьтыз лыдӟылӥзы Нырысетӥ дунневыл войнаын кутӥськись ож тӥрлык сярысь. 1915-тӥ арын потэм номеръёсын пумиськыло таӵе кылъёс: бомба, бомба лэзьян, гранат, мина, патрон, пулемёт, артиллерия, снаряд, фугас, винтовка, военной флот. 1916-тӥ арын: аэроплан, дирижабль, цеппелин, крейсер, дреноут, мина тырись, миноносец, подводной лодка. 1917-тӥ арын: броненосец, газ, танк, шрапнель. Ваньмыз-ӧвӧлэз «Войнаысь ивор» газетлэн бамъёсаз гожтыса кельтэмын 153 военной кыл. Революция бере20-тӥ даурлэн кутсконэз огыр-бугыр ортчиз: Нырысетӥ дунневыл ож, Октябрь революция, Граждан ож. 1918-тӥ-1940-тӥ аръёсы удмурт военной лексикае ватсаськиз 809 кыл. Трос терминъёс возьмато солдатъёс но офицеръёс пӧлын боевой подготовка нуонэз. Нош куд-огъёсыз возьмато Горд Армилэн материальной базаезлэсь юнмамзэ: бронепоезд, воздушной флот, наган (1924), противогаз (1925), авиация (1926), гаубица, авианосец (1927), карабин, маузер (1929), термит снаряд (1930), автомат, граната-лимонка (1932), бомбардировщик (1937), газоубежище (1939). Быдӟым ож1941-тӥ-1945-тӥ аръёсы потэм текстъёсысь шедьтэмын 482 кыл. Лыдпусъёс 4 ар ӵоже кулэсмо: войналэн нырысетӥ араз гожтэмын 326 термин, 1942-тӥ арын - 124, 1943-тӥ арын - 26, 1944-тӥ арын - 3, 1945-тӥ арын - 3. Войналэн нырысетӥ аръёсаз выль военной техникаен но ожмаськон амалъёсын тодматон вылысь книгаос печатласько. 1944-тӥ арысь кылъёс - бронебойщик, плацдарм, концлагерь - войналэн бырон этапез сярысь верало: тушмон чигна, амбразураос лэсьтэ, бронебойщикъёс соосты пуштытъяло, асьме солдатъёс азьлань мынон понна плацдармъёс кылдытъяло, мозмытъяло концлагерьёсын пукисьёсты. 1945-тӥ ар понна кыле на магазин кыл (пыӵаллэн оглюкетэз). 1945-тӥ арын, Быдӟым Отечественной война бырем бере, генералиссимус но атомной бомба кылъёс потӥзы. Удмуртъёс соосты лыдӟизы «Советской Удмуртия» газетысь 29-тӥ июне но 11-тӥ августэ: И. Сталинлы сётэмын вал вылӥ воинской звание, нош США быдэс дуннеез кышкатон понна Хиросима но Нагасаки вылэ бомбаос куяз. Выль кылъёс печатьын пото война бере но: ожмаськонэ пыриськем писательёс М. Петров,М. Лямин, Н. Байтеряков трос гожъяло война сярысь.Быдӟым Отечественной война бере 70 ар ӵоже 1 сюрс 573 выль кыл текстъёсы пыремын. Берло 40 ар куспын кылдыло ожгарчиослэсь кин луэмзэс возьматӥсь кылъёс: поэт-фронтовик (1970), поэт-воин (1971), писатель-боец (1975), солдат-механизатор (1984), солдат-рабочий (1987), сержант-оператор (1987), поэт-солдат (2006), конюх-артиллерист (2007). 70 ар куспын асьмелэн учёнойёсмы, конструкторъёсмы кылдытъязы выль ож тӥрлыкъёс: турбореактивной самолёт (1962), атомоход (1963), водородной бомба (1963), водородной оружие (1963), стратегической бомбардировщик (1976), ядерной боеголовка (1970), нейтронной бомба (1977), противоракетной оборона (1984), ядер бомба (1994).Война - со висён кадь ик. Кызьы улон азьланьтӥськемъя кышкытгес висёнъёс аляло, озьы ик асьмеос, адямиос, макем кема улӥськом та дунне вылын, сокем тросгес ожмаськиськом. Нош кутскимы вал пукыӵ но ньӧл бордысен.Дасязы УдГУ-ысь лингвистикая лабораториын ужасьёс   